钦定古今图书集成/明伦汇编/官常典/第787卷 > 袁抗
## 钦定古今图书集成/明伦汇编/官常典/第787卷 > 袁抗

按《宋史》本传，“抗字立之，洪州南昌人。举进士，得同学
究出身，调阳朔县主簿，荐补桂州司法参军。抚水蛮
寇融州，转运使俞献可檄抗权融州推官，督兵粮，与
谋军事。蛮治舟且至，抗即杨梅、石门两隘建水栅二，
据其冲，贼不得入，后因置戍不废。事平，特迁衡州推
官，改大理寺丞，累迁国子博士，知南安军，擢提点广”
南东路刑狱。浙东叛卒鄂邻钞闽越，转南海，与广州
兵逆战。海中，值大风，有告邻溺死者，抗独曰：“是日风
势趣占城，邻未必死。”后果得邻于占城。还为度支三
司判官，以尚书金部员外郎为梓州路转运使，徙益
州路。时三司岁市上供绫、锦、鹿胎万三千匹，抗言：“蜀
民困惫，愿少纾其力，以备秦中他日”之用。是年郊祀，
蠲其数之半。黎州岁售蛮马，诏择不任战者却之。抗
奏：“朝廷与蛮夷互市，非所以取利也。金山前后五部
落，仰此为衣食，一旦失利侵侮，不知费直几马也。臣
念蜀久安，不敢奉诏。”寻如旧制，除江、淮发运使，召为
三司盐铁副使。时抗老矣，为御史所劾，罢知宣州。累
迁光禄少卿，分司南京。明堂覃恩，改少府监，卒。抗喜
藏书至万卷，江西士大夫家鲜及也。子陟，少刻厉好
学，善为诗，终殿中丞。